|  |
| --- |
| Anexa nr. 1la decizia Consiliului municipal Chișinăunr. \_\_\_\_\_\_\_\_\_\_din\_\_\_\_\_\_\_\_\_\_\_\_2020 |

**REGULAMENTUL**

**privind activitatea Comisiei municipale pentru consolidarea relațiilor de conlucrare cu asociațiile obștești etnoculturale cu statut local**

**I. DISPOZIȚII GENERALE**

1. Comisia municipală pentru consolidarea relațiilor de conlucrare cu asociațiile obștești etnoculturale cu statut local (în continuare - Comisia) activează în baza prezentului Regulament, aprobat prin decizia Consiliului municipal Chișinău.

2. Regulamentul este elaborat în conformitate cu Hotărârea Parlamentului Republicii Moldova nr. 1001/1996 „Cu privire la ratificarea Convenției-cadru pentru protecția minorităților naționale”, Legea nr. 382/2001 „Cu privire la drepturile persoanelor aparţinând minorităţilor naţionale şi la statutul juridic al organizaţiilor lor”, Hotărârea Guvernului nr. 1464/2016privind aprobarea Strategiei de consolidare a relaţiilor interetnice în Republica Moldova pentru anii 2017-2027, art. 2 (1) din Legea nr. 837/1996 „Cu privire la asociaţiile obşteşti”.

**II. MISIUNEA, FUNCȚIILE ȘI ATRIBUȚIILE COMISIEI**

 **3.** **Misiunea Comisiei este:**

Consolidarea relațiilor de conlucrare între autoritățile administrației publice municipale și asociațiile obștești etnoculturale cu statut local prin promovarea culturii și dezvoltarea armonioasă a relațiilor interetnice;

**4. Funcțiile și atribuțiile Comisiei:**

Comisia exercită următoarele funcții și atribuții:

1) Creează și menține comunicarea eficientă între autoritățile administrației publice municipale și organizațiile etnoculturale cu statut local prin oferirea consultațiilor în diferite domenii;

2) Implementează prevederile legislației Republicii Moldova și europene privind consolidarea relațiilor interetnice;

3) Propune și înaintează proiecte legislative, în vederea consolidării relațiilor interetnice;

4)Contribuie la dezvoltarea armonioasă a societății prin integrarea minorităților naționale în viața cotidiană a municipalității.

5) Susține participarea persoanelor care aparțin minorităților naționale la viața publică a municipiului Chișinău. Contribuie la dezvoltarea dialogului intercultural, consolidarea relaţiilor de prietenie între reprezentanţii diferitor etnii, care locuiesc pe teritoriul municipiului Chișinău;

6) Contribuie la asigurarea condițiilor necesare păstrării, dezvoltării și exprimării identității etnice, culturale, lingvistice a etniilor conlocuitoare.

7) Informează și include, la solicitare, în grupurile de studiere a limbii române a persoanelor care aparțin minorităților naționale de pe teritoriul municipiului Chișinău.

8) Contribuie la integrarea minorităților naționale în viața culturală a municipiului Chișinău;

9) Asigură organizarea tehnico-metodologică a activității Comisiei.

10) Elaborează Planul și Raportul de acțiuni al Comisiei;

 11) Sistematizează planurile anuale de acțiuni culturale ale asociațiilor obștești etnoculturale cu statut local pentru a fi prezentate spre coordonare Primarului General, în vederea alocării mijloacelor financiare de la bugetul municipal.

12) Acordă suport logistic asociațiilor obștești etnoculturale cu statut local în realizarea acțiunilor culturale;

13) Elaborează note informative privind susținerea financiară, la cerere, a unor acțiuni culturale de promovarea culturii naționale, istoriei, obiceiurilor și tradițiilor etniilor conlocuitoare din bugetul municipiului;

 Stabilirea mijloacelor financiare pentru desfășurarea unor acțiuni culturale este determinată în funcție de importanța și amploarea evenimentului;

14) Informează organizațiile etnoculturale despre necesitatea prezentării cererilor de finanțare a unor acțiuni culturale și a devizului de cheltuieli pentru acțiunea pentru care se solicită finanțare;

15) Monitorizează și sistematizează informațiile privind realizarea de către asociațiile obștești etnoculturale cu statut local a acțiunilor de promovarea culturii naționale, istoriei, obiceiurilor și tradițiilor etniilor conlocuitoare din bugetul municipiului;

16) Susține colaborarea între asociațiile obștești etnoculturale prin publicarea, la solicitare, pe pagina oficială a Primăriei Municipiului Chișinău a acțiunilor publice organizate de către asociațiile obștești etnoculturale cu statut local;

17) Informează președinții asociațiilor etnoculturale cu statut local despre prezentarea obligatorie a raportului financiar Direcției management financiar, privind cheltuielile suportate pentru fiecare acțiune culturală desfășurată și susținută financiar din bugetul municipal;

18) Completează portofoliile/ electronice ale asociațiilor etnoculturale cu statut local cu informațiile și fotografiile confirmative privind desfășurarea acțiunilor culturale, susținute financiar din bugetul municipiului.

19) Încurajajează membrii asociațiilor obștești etnoculturale cu statut local de a participa la evenimentele, acțiunile culturale organizate de către Primăria Municipiului Chișinău, asociațiile obștești etnoculturale cu statut local în scopul promovării diversităţii etnice;

20)Organizează și desfășoară, în colaborare cu asociațiile obștești etnoculturale, „Festivalul etniilor”, precum și alte acțiuni în masă, care nu contravin legislației în vigoare;

21) În cazul desfășurării „Festivalului etniilor” pe teritoriul Grădinii Publice „Ștefan cel Mare și Sfânt”, asigură suportul tehnic asociațiilor obștești etnoculturale pentru buna desfășurare a festivalului după cum urmează:

Întocmește și expediază demersuri către serviciile responsabile, subdiviziuni ale Consiliului municipal Chișinău, întreprinderi municipale, întreprinderi de stat, întreprinderi cu capital străin, privind asigurarea bunei desfășurări a „Festivalului etniilor”, cu următoarele sarcini:

a) salubrizarea platourilor și a teritoriului adiacent;

b) instalarea containerelor pentru gunoi;

c) acordarea unui autocar, care va fi pus în disponibilitatea participanților pe scena principală a festivalului, în calitate de vestiar;

d) punerea la dispoziție participanților la festival a 2 autoturnuri pentru afișarea și demontarea materialelor ilustrative, bannerelor;

e) punerea la dispoziție participanților la festival a unei autocisterne cu apă potabilă pentru asigurarea condițiilor igienico-sanitare;

f) organizarea, la necesitate, a asistenței medicale pe perioada desfășurării festivalului;

g) punerea la dispoziția participanților la festival a transportului pentru transportarea utilajului necesar;

h) improvizarea și amenajarea platformei „Casa Mare” pe Aleea Clasicilor din Grădina Publică „Ștefan cel Mare și Sfânt”;

i) organizarea comerțului la tarabă, cu respectarea normelor şi regulilor de desfăşurare a activităţilor de comerţ;

î) organizarea expoziţiei de floristică;

j) organizarea expoziţiei de artizanat ale meşterilor populari;

k) asigurarea, în bază de contract, a livrării energiei electrice pentru utilajul electric folosit în timpul festivalului;

l) instalarea, în bază de contract, a surselor electrice mobile. Asigurarea alimentării cu energie electrică a aparatelor de sonorizare conform programului stabilit;

m) asigurarea ordinii publice, paza scenei şi a utilajului tehnic folosit în timpul festivalului;

n) eliberarea permiselor de acces pe teritoriul Grădinii Publice „Ştefan cel Mare şi Sfânt” pentru camioanele şi automobilele ce vor transporta utilajul tehnic și materialele necesare pentru festival;

o) arendarea, montarea, demontarea şi deservirea utilajului de sonorizare staţionară;

p) arendarea, transportarea tur-retur, montarea şi demontarea scenei mobile.

 **III. COMPONENȚA COMISIEI**

22. Comisia municipală pentru consolidarea relațiilor de conlucrare cu asociațiile obștești etnoculturale cu statut local este constituită din președinte, vicepreședinte, secretar, membri (cu drept de vot) și membri cu vot consultativ.

23. Președinteal Comisiei este viceprimarul municipiului Chişinău, responsabil de domeniile educație, cultură, tineret și sport, asistență socială, protecția drepturilor copiilor și relații interetnice, care:

1) monitorizează activitatea și asigură respectarea Regulamentului de funcționare al Comisiei;

2) convoacă și conduce ședințele de lucru ale Comisiei;

3) propune și aprobă agenda ședinței;

4) semnează procesele-verbale ale ședinței Comisiei;

5) reprezintă Comisia în Consiliul municipal Chișinău, organizațiile de stat și asociațiile obștești.

24. Vicepreședinți ai Comisiei sunt desemnați șeful Direcției administrație publică locală și șeful Secției social-umanitară și relații interetnice, care colaborează permanent cu președintele Comisiei în vederea îndeplinirii atribuțiilor Comisiei.

În lipsa președintelui, vicepreședintele preia toate atribuțiile acestuia.

25.Vicepreședintele are următoarele atribuții:

1) formulează și înaintează spre aprobare propuneri pentru îmbunătățirea activității Comisiei;

2) propune agenda și materialele care vor fi examinate în cadrul ședinței Comisiei;

3) coordonează activitatea Comisiei.

26.Secretar al Comisiei este numit specialistul responsabil de problemele relațiilor interetnice din cadrul Secției social-umanitare și relații interetnice a Direcției administrație publică locală, care conlucrează în permanență cu membrii Comisiei la îndeplinirea obiectivelor stabilite.

27. Secretarul are următoarele atribuții:

1) asigură prezența membrilor Comisiei la ședințele de lucru;

2) informează membrii Comisiei despre agenda ședinței;

3) este responsabil de întocmirea proceselor-verbale;

4) sistematizează, la necesitate, informațiile privind acțiunile planificate și realizate de către asociațiile obștești etnoculturale cu statut local;

5) acordă suport logistic și informațional necesar președinților asociațiilor obștești etnoculturale cu statut local pentru realizarea eficientă a activităților;

6) este responsabil de arhivarea proceselor-verbale ale ședințelor Comisiei;

7) în temeiul analizei activității asociațiilor obștești etnoculturale cu statut local în anul curent și acțiunilor planificate pentru anul următor, întocmește și prezintă viceprimarului, la fiecare sfârșit de an, note informative privind planificarea mijloacelor financiare pentru realizarea acțiunilor culturale de către asociațiile obștești etnoculturale cu statut local, parțial finanțate din bugetul municipal;

8) prezintă, la solicitare, informații instituțiilor ierarhic superioare despre implementarea legislației privind consolidarea relațiilor interetnice;

9) elaborează Planul și Raportul anual de acțiuni privind activitatea Comisiei.

28.Membrii Comisiei sunt reprezentanți ai:

Direcției generale finanțe;

Direcției management financiar;

Direcției asistență juridică;

Direcției relații publice și buget civil;

Consilier municipal al Comisiei pentru protecție socială, ocrotire a sănătății, educație, cultură, mass-media și relații interetnice.

Membri cu vot consultativ:

președinții asociațiilor obștești etnoculturale cu statut local.

29*.* Membrii Comisiei:

1) înaintează propuneri privind buna activitate a Comisiei;

2) prezintă propuneri privind repartizarea mijloacelor financiare din bugetul municipiului asociațiilor obștești etnoculturale cu statut local, pentru realizarea acțiunilor culturale planificate în anul respectiv.

30. Președinții asociațiilor obștești etnoculturale cu statut local:

1) prezintă anual, până la data de 25 decembrie, cererea privind solicitarea susținerii financiare din bugetul municipal a unor acțiuni culturale planificate pentru anul următor și devizul de cheltuieli;

2) prezintă pe parcursul anului informații și fotografii confirmative privind realizarea acțiunilor culturale susținute financiar din bugetul municipiului;

3) prezintă anual Direcției management financiar a Primăriei Municipiului Chișinău, până la data de 10 ianuarie, raportul financiar al acțiunilor culturale desfășurate și susținute financiar din bugetul municipiului;

4) propune spre adoptare proiecte legislative;

5) participă activ la valorificarea multiculturalității și diversității patrimoniului cultural local;

6) colaborează cu asociațiile obștești în scopul asigurării politicilor și diversității culturale;

7) contribuie la îmbunătățirea dialogului interetnic.

31. Componența nominală a Comisiei se aprobă prin decizia Consiliului municipal Chișinău.

În cazul în care membrii Comisiei sunt eliberați din funcția deținută, atribuțiile lor vor fi încredințate persoanelor noi confirmate în această calitate, fără adoptarea unei noi decizii a Consiliului municipal.

**IV. ACTIVITATEA COMISIEI**

32. Comisia își desfășoară ședințele la necesitate, dar nu mai rar decât o dată în semestru. Ședințele Comisiei sunt deliberative, dacă la ele sunt prezenți majoritatea membrilor.

33. Cu 3 zile înainte de şedinţă, membrii Comisiei vor face cunoştinţă cu agenda şedinţei, înaintând propuneri spre aprobare.

34. Comisia adoptă decizii, de asemenea, poate da avize, înainta propuneri, recomandări în adresa autorităților publice centrale sau locale.

**V. DISPOZIȚII FINALE**

35. Comisia este creată și lichidată prin decizia Consiliului municipal Chișinău.

 36. Prezentul Regulament poate fi modificat prin decizia Consiliului municipal, la propunerea Comisiei. Modificările devin valabile din data adoptării deciziei Consiliului municipal Chișinău.

**SECRETAR INTERIMAR**

**AL CONSILIULUI Adrian TALMACI**